RÅDETS FORORDNING (EF) Nr. 77/98 af 9. januar 1998 om visse procedurer for anvendelse af samarbejdsaftalen mellem Det Europæiske Fællesskab og Den Tidligere Jugoslaviske Republik Makedonien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Rådet har indgået en samarbejdsaftale mellem Det Europæiske Fællesskab og Den Tidligere Jugoslaviske Republik Makedonien (1), i det følgende benævnt »aftalen«;

det er nødvendigt at fastlægge procedurerne for anvendelse af visse af aftalens bestemmelser;

aftalen fastsætter, at visse varer med oprindelse i Den Tidligere Jugoslaviske Republik Makedonien inden for toldkontingenter, toldlofter eller referencemængder kan indføres i Fællesskabet til en nedsat toldsats eller nulsats; aftalen angiver allerede, hvilke varer der er omfattet af disse toldforanstaltninger, deres mængde og den årlige stigningstakt, toldsatser, perioder og berettigelseskriterier, ændringer af den kombinerede nomenklaturs koder og Taric-koderne, og tilpasninger som følge af indgåelse af aftaler, protokoller eller brevvekslinger mellem Fællesskabet og Den Tidligere Jugoslaviske Republik Makedonien medfører ikke substansændringer; af enkelthedshensyn bør Kommissionen derfor bemyndiges til, bistået af Toldkodeksudvalget, at udstede gennemførelsesforordninger om åbning og forvaltning af toldkontingenterne og toldlofterne, fastlægge EF-ordningen for statistisk tilsyn med indførslen inden for rammerne af referencemængderne og foretage de nødvendige ændringer og tekniske tilpasninger af bilagene til gennemførelsesforordningerne;

aftalen fastsætter, at Fællesskabet kan erstatte en referencemængde med et tilsvarende toldloft, når en referencemængde overskrides; af samme grund bør det bestemmes, at Kommissionen vedtager de nødvendige foranstaltninger efter samme procedure;

så snart et toldloft er nået, kan Fællesskabet indtil udgangen af kalenderåret genindføre den told for den pågældende vare, der gælder for tredjelande; med sigte på at beskytte EF-producenternes interesser skal disse foranstaltninger træffes meget hurtigt; aftalen fastsætter, at Fællesskabet kan suspendere et toldloft, hvis indførslen af en vare på listen i bilag C i to på hinanden følgende år er på under 80 % af toldloftsmængden; aftalen fastsætter endvidere, at Fællesskabet for en periode på et år kan forlænge loftet eller lofterne for det foregående år, hvis det skønnes hensigtsmæssigt at udskyde toldloftsmængdens årlige stigning på 5 %; Kommissionen bør hurtigt kunne vedtage disse foranstaltninger -

UDSTEDT FØLGENDE FORORDNING:

Artikel 1

Gennemførelsesbestemmelserne til artikel 15, stk. 2, i aftalen vedrørende levende hornkvæg, får og geder, oksekød, fårekød og gedekød samt surkirsebær vedtages efter proceduren i artikel 27 i Rådets forordning (EØF) nr. 805/68 af 27. juni 1968 om den fælles markedsordning for oksekød (2) eller de tilsvarende bestemmelser i andre forordninger om fælles markedsordninger for landbrugsprodukter.

Artikel 2

1. Uden at det berører bestemmelserne i artikel 1, vedtages gennemførelsesbestemmelserne vedrørende de toldkontingenter, toldlofter og referencemængder, der er omhandlet i bilag C og D til aftalen og i bilag I til protokollen til aftalen vedrørende yderligere handelsordninger for visse jern- og stålprodukter, herunder erstatning af referencemængderne med toldlofter som omhandlet i artikel 15, stk. 5, i aftalen, samt ændringer og tekniske tilpasninger, der er nødvendige som følge af ændringer i den kombinerede nomenklatur og Taric-koderne eller som følge af indgåelse af aftaler, protokoller eller brevvekslinger mellem Fællesskabet og Den Tidligere Jugoslaviske Republik Makedonien, af Kommissionen, der bistås af Toldkodeksudvalget, efter proceduren i stk. 2.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

a) Kommissionen kan udsætte gennemførelsen af de foranstaltninger, den har truffet afgørelse om, i et tidsrum på højst en måned regnet fra datoen for denne underretning

b) Rådet kan med kvalificeret flertal træffe en anden afgørelse inden for det tidsrum, der er nævnt i litra a).

3. Udvalget kan undersøge ethvert spørgsmål om anvendelsen af toldkontingenter, toldlofter og referencemængder, som rejses af formanden, enten på dennes initiativ eller på anmodning af en medlemsstat.

Artikel 3

1. Så snart et toldloft er nået, kan Kommissionen udstede en forordning om genindførelse indtil udgangen af kalenderåret af den told, der gælder for tredjelande ved indførsel af de pågældende varer.

2. Hvis indførslen i to på hinanden følgende år af en vare på listen i bilag C til aftalen udgør under 80 % af den deri fastsatte mængde, kan Kommissionen udstede en forordning om suspension af det pågældende toldloft.

3. Kommissionen kan udstede en forordning om forlængelse for en periode på et år af toldloftet eller toldlofterne for det foregående år, hvis det skønnes hensigtsmæssigt at udsætte toldloftsmængdens årlige stigning på 5 %.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra datoen for aftalens ikrafttrædelse. Denne dato vil blive offentliggjort i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. januar 1998.

På Rådets vegne

D. HENDERSON

Formand

(1) EFT L 348 af 18. 12. 1997, s. 2.

(2) EFT L 148 af 28. 6. 1968, s. 24 (specialudgave 1968 (I), s. 179). Forordningen er senest ændret ved forordning (EF) nr. 2321/97 (EFT L 322 af 25. 11. 1997, s. 25).